b'\n_START_ARTICLE_\nPaavali\n_START_SECTION_\nKristittyjen vainoaja\n_START_PARAGRAPH_\nPaavali oli Apostolien tekojen mukaan kotoisin Kilikian Tarsoksesta. H\xc3\xa4nen syntym\xc3\xa4aikaansa ei tiedet\xc3\xa4, mutta yleisesti h\xc3\xa4nen arvioidaan syntyneen muutama vuosi ajanlaskumme alun j\xc3\xa4lkeen. Paavali sai ymp\xc3\xa4rileikkauksessa nimen Saul. Varsinaiselta ammatiltaan h\xc3\xa4n oli teltantekij\xc3\xa4._NEWLINE_Paavali oli alun perin fariseus. Farisealaisen kasvatuksen h\xc3\xa4n sai varakkaan ja oppineen perheens\xc3\xa4 tukemana kuuluisalta rabbi Gamaliel Vanhemmalta. Jouduttuaan tekemisiin kristittyjen kanssa Paavali ryhtyi ensin ankarasti vainoamaan heit\xc3\xa4. H\xc3\xa4nen kerrotaan esimerkiksi hyv\xc3\xa4ksyneen Stefanoksen kivitt\xc3\xa4misen. Paavali k\xc3\xa4\xc3\xa4ntyi kuitenkin itse kristinuskoon noin vuonna 33-36.\n_START_SECTION_\nK\xc3\xa4\xc3\xa4ntyminen apostoliksi\n_START_PARAGRAPH_\nPaavali ei koskaan tavannut Jeesusta henkil\xc3\xb6kohtaisesti, mutta kertoi yl\xc3\xb6snousseen Kristuksen ilmestyneen h\xc3\xa4nelle. Luukas kuvaa Apostolien teoissa Kristuksen ilmestymist\xc3\xa4 Paavalille Damaskon tiell\xc3\xa4. Apostolien tekojen mukaan Paavali menetti n\xc3\xa4k\xc3\xb6ns\xc3\xa4 kirkkaan n\xc3\xa4yn vuoksi ja kuuli kehotuksen menn\xc3\xa4 tapaamaan kristitty\xc3\xa4 nimelt\xc3\xa4 Ananias. Ananias julisti h\xc3\xa4nelle evankeliumia, jolloin Paavali sai n\xc3\xa4k\xc3\xb6ns\xc3\xa4 takaisin, kastettiin, tuli t\xc3\xa4ytetyksi Pyh\xc3\xa4ll\xc3\xa4 Hengell\xc3\xa4 ja koki k\xc3\xa4\xc3\xa4ntymyksen._NEWLINE_Paavali kolme vuotta k\xc3\xa4\xc3\xa4ntymisens\xc3\xa4 j\xc3\xa4lkeen h\xc3\xa4n oli noin kaksi viikkoa Pietarin (Keefaan)  vieraana. Paavali itse uskoi kohdanneensa yl\xc3\xb6snousseen Jeesuksen ja ymm\xc3\xa4rsi t\xc3\xa4m\xc3\xa4n kohtaamisen kutsumusn\xc3\xa4yksi, jossa h\xc3\xa4net kutsuttiin julistamaan evankeliumia._NEWLINE_Paavalin k\xc3\xa4\xc3\xa4ntymisen muistop\xc3\xa4iv\xc3\xa4\xc3\xa4 on kristikunnassa paikoitellen vietetty 25. tammikuuta. Ennen vuotta 1774 se oli Suomessakin pyh\xc3\xa4p\xc3\xa4iv\xc3\xa4, ja nyky\xc3\xa4\xc3\xa4nkin sama p\xc3\xa4iv\xc3\xa4 on Paavalin nimip\xc3\xa4iv\xc3\xa4.\n_START_SECTION_\nL\xc3\xa4hetysty\xc3\xb6ntekij\xc3\xa4 ja teologi\n_START_PARAGRAPH_\nK\xc3\xa4\xc3\xa4ntymisen j\xc3\xa4lkeen Paavalista tuli alkukirkon merkitt\xc3\xa4v\xc3\xa4 l\xc3\xa4hetysty\xc3\xb6ntekij\xc3\xa4. Raamatun kanonisoidut kirjeet eri seurakunnille sis\xc3\xa4lt\xc3\xa4v\xc3\xa4t suuren m\xc3\xa4\xc3\xa4r\xc3\xa4n Paavalin teologiaa ja Apostolien teot kertovat kolmesta Paavalin tekem\xc3\xa4st\xc3\xa4 l\xc3\xa4hetysmatkasta. Ensimm\xc3\xa4isen l\xc3\xa4hetysmatkansa Paavali teki Syyrian ja Kilikian paikkakunnille, miis\xc3\xa4 toiminnan keskuksena toimi Antiokia. T\xc3\xa4m\xc3\xa4 helpotti h\xc3\xa4nen toimintaansa valtakunnan alueella.\n_START_SECTION_\nAntiokian kausi ja apostolien kokous\n_START_PARAGRAPH_\nJerusalemin apostolikokouksessa 40-luvun lopulla sovittiin ty\xc3\xb6njaosta Paavalin ja Jerusalemin seurakunnan johtajien v\xc3\xa4lill\xc3\xa4. Sovittin ett\xc3\xa4 Paavali toimii muiden kansojen eli pakanoiden keskuudessa ja ettei Paavalin perustamia pakanakristillisi\xc3\xa4 seurakuntia velvoitettu noudattamaan Vanhan testamentin lakia eik\xc3\xa4 juutalaisia tapoja. T\xc3\xa4m\xc3\xa4 sopimus aiheutti my\xc3\xb6hemmin n\xc3\xa4r\xc3\xa4\xc3\xa4 esimerkiksi Paavalin ja Pietarin v\xc3\xa4lille.\n_START_SECTION_\nToinen ja kolmas l\xc3\xa4hetysmatka\n_START_PARAGRAPH_\nJerusalemissa pidetyn apostolien kokouksen j\xc3\xa4lkeen Paavali l\xc3\xa4hti toiselle l\xc3\xa4hetysmatkalleen. Sen h\xc3\xa4n aloitti kulkemalla j\xc3\xa4lleen Syyrian ja Kilikan kautta,, mutta h\xc3\xa4n jatkoi matkaansa Makedonian Filippiin sek\xc3\xa4 edelleen muun muassa Tessalonikaan, Ateenaan ja lopulta Korinttiin, jossa h\xc3\xa4n asui puolitoista vuotta, ennen kuin palasi Antiokiaan. Kaikille n\xc3\xa4ille paikkakunnille h\xc3\xa4n perusti seurakuntia. Antiokiasta Paavali l\xc3\xa4hti my\xc3\xb6hemmin viel\xc3\xa4 kolmannelle l\xc3\xa4hetysmatkalle, jolla h\xc3\xa4n k\xc3\xa4vi muun muassa Efesoksessa.\n_START_SECTION_\nMatka Roomaan ja kuolema\n_START_PARAGRAPH_\nApostolien tekojen loppuluvuissa kerrotaan, ett\xc3\xa4 kun Paavalia vastaan oli nostettu oikeusjuttu, h\xc3\xa4net vangittiin ja vietiin laivalla Roomaan. Matkan varrella h\xc3\xa4n joutui haaksirikkoon, mutta pelastautui Maltaan, ja vasta kolmen kuukauden kuluttua matkaa voitiin jatkaa Roomaan. H\xc3\xa4n asui Roomassa kaksi vuotta ja julisti siell\xc3\xa4 evankeliumia._NEWLINE_Raamatussa ei kerrota Paavalin kuolemasta. Kristillisen perim\xc3\xa4tiedon mukaan Pietari ja Paavali kuitenkin teloitettiin Neron kristittyjen vainoissa, mahdollisesti samana vuonna. Koska Paavali oli Rooman kansalainen, h\xc3\xa4net mestattiin miekalla. Tarkasta vuodesta ei ole varmuutta, mutta useimmiten Paavalin kuolinvuosi ajoitetaan keisari Neron vainoihin tai sen kynnykselle vuoteen 63 tai vuoteen 64.'